b'\n_START_ARTICLE_\nRanitidin\n_START_SECTION_\nOsrednje \xc5\xbeiv\xc4\x8devje\n_START_PARAGRAPH_\nV klini\xc4\x8dnih raziskavah so redko poro\xc4\x8dali o utrujenosti, omotici, dremavosti, nespe\xc4\x8dnosti in vrtoglavici. Pri hudo bolnih starej\xc5\xa1ih bolnikih so poro\xc4\x8dali tudi o primerih reverzibilne zmedenosti, razdra\xc5\xbeenosti, depresija|depresije in halucinacija|halucinacij.\n_START_SECTION_\nSrce in \xc5\xbeilje\n_START_PARAGRAPH_\nPoro\xc4\x8dali so o tahikardiji, bradikardiji, preddvorno-prekatnem (atrioventrikularnem) bloku in prezgodnih ventrikularnih utripih.\n_START_SECTION_\nPrebavila\n_START_PARAGRAPH_\nVse u\xc4\x8dinkovine iz skupine zaviralcev histaminskih receptorjev H\xe2\x82\x82 lahko povzro\xc4\x8dijo pomanjkanje vitamina B\xe2\x82\x81\xe2\x82\x82 zaradi njegove zmanj\xc5\xa1anje absorpcije iz prebavil. Pri starej\xc5\xa1ih bolnikih, ki uporabljajo zaviralce histaminskih receptorjev H\xe2\x82\x82, je verjetnost, da bodo potrebovali nadome\xc5\xa1\xc4\x8danje vitamina\xe2\x82\x81\xe2\x82\x82 ve\xc4\x8dje, kot pri tistih, ki takih zdravil ne uporabljajo. Nadalje lahko zaviralci histaminskih receptorjev H\xe2\x82\x82 zmanj\xc5\xa1ajo absorpcijo nekaterih zdravil iz prebavil, kot so azolni antimikotiki in kalcijev karbonat. Gre za zdravila, ki za dobro absorpijo potrebujejo kislo okolje v \xc5\xbeelodcu. \xc5\xa0tevilne raziskave ka\xc5\xbeejo tudi za pove\xc4\x8dano tveganje za pojav infekcijske driske, vklju\xc4\x8dno s potovalno drisko in salmonelozo. Zaradi zmanj\xc5\xa1anja kislosti \xc5\xbeelod\xc4\x8dnega soka ta zdravila tudi zavrejo kislinsko razgradnjo beljakovin v \xc5\xbeelodcu, kar lahko pove\xc4\x8da tveganje za pojav preob\xc4\x8dutljivosti za dolo\xc4\x8dena hranila in zdravila. Neprebavljene beljakovine prehajajo namre\xc4\x8d iz \xc5\xbeelodca dalje v prebavno cev, kjer pride do senzitizacije. Pri bolnikih, ki uporabljajo zaviralce histaminskih receptorjev H\xe2\x82\x82, so ravni imunoglobulinov E proti dolo\xc4\x8denih sestavinam hrane vi\xc5\xa1je.\n_START_SECTION_\nJetra\n_START_PARAGRAPH_\nPoro\xc4\x8dali so o primerih holestatskega hepatitisa, jetrne odpovedi in zlatenice, v katerih je bila nujna takoj\xc5\xa1nja prekinitev uporabe ranitidina. Krvni testi lahko poka\xc5\xbeejo zvi\xc5\xa1anje jetrnih encimov in eozinofilijo, vendar so hudi primeri toksi\xc4\x8dnih u\xc4\x8dinkov na jetra, ki zahtevajo tudi biopsijo jeter, redki.\n_START_SECTION_\nPlju\xc4\x8da\n_START_PARAGRAPH_\nRanitidin in drugi zaviralci histaminskih receptorjev H\xe2\x82\x82 lahko pove\xc4\x8dajo tveganje za pojav plju\xc4\x8dnice pri hospitaliziranih bolnikih. Prav tako lahko pove\xc4\x8dajo tveganje za zunajbolni\xc5\xa1ni\xc4\x8dno plju\xc4\x8dnico pri odraslih in otrocih.\n_START_SECTION_\nKri\n_START_PARAGRAPH_\nRedko se pojavi trombocitopenija. Trombocitopenija zaradi uporabe zdravil se praviloma pojavi \xc5\xa1ele po ve\xc4\x8d tednih ali mesecih uporabe zdravila, pri ob\xc4\x8dutljivih poameznikih pa lahko do nje pride \xc5\xbee po 12 urah po zau\xc5\xbeitju. Tipi\xc4\x8dno se ob pojavu trombocitopenije raven krvnih plo\xc5\xa1\xc4\x8dic zmanj\xc5\xa1a na okoli 80\xc2\xa0% normalne vrednosti. Lahko se pojavita hkrati tudi nevtropenija in anemija.\n_START_SECTION_\nKo\xc5\xbea\n_START_PARAGRAPH_\nPoro\xc4\x8dali so o izpu\xc5\xa1\xc4\x8daju, vklju\xc4\x8dno z redkimi primeri multiformnega eritema, ter o redkih primerih izpadanja las in vaskulitisa.'